ቀለበታማ የፀሃይ ግርዶሽ በኢትዮጵያ  የተለያዩ አካባቢዎች ታየ
 አዲስ አበባ ፦ በኢትዮጵያ ትናንት ከማለዳው 12 ሰዓት ከ50 ጀምሮ ቀለበታማ የፀሃይ ግርዶሽ ታይቷል።  ከማዕከላዊ ኮንጎ የተነሳው ግርዶሹ በኦማን፣ የመን፣ ፓኪስታን፣ ህንድ እና ቻይናን አቋርጦ ማብቂያውን ፓስፊክ ውቂያኖስ አድርጓል ።  ይህ ቀለበታዊ የፀሀይ ግርዶሽ በኢትዮጵያ ከምእራብ  ኢትዮጵያ ወለጋ ተነስቶ በተለይም በሰሜን ኢትዮጵያ ላልይበላን ጨምሮ በሞጣ፣ ደብረታቦር፣ አላማጣ፣ ጋይንት እንዲሁም ሌሎች አካባቢዎች በደንብ ታይቷል ።  በተለይ በላልይበላ ከጠዋቱ 2 ሰዓት ላይ ፀሐይ እሳታማ ቀለበት ሰርታ ታይታለች። በርካታ የአገር ውስጥ ቱሪስቶች በስፍራው ተገኝተው ክስተቱን ተከታትለውታል ።  በባህርዳር እንጂባራ አካባቢ እስከ 98 በመቶ ጨለማ እንደነበር ተጠቆመው። በላሊበላ እና በአፋር አካባቢም በተለያዩ ሰዓታት ላይ ሙሉ ቀለበቱ ታይቷል።  የኢትዮጵያ ስፔስ ሳይንስ ሶሳይቲ እንዳስታወቀው በአብዛኛው የኢትዮጵያ ክፍል ፀሐይ ከ60-80 በመቶ ተሸፍና ከፊል ግርዶሽ ታይቷል፡፡ ከ80 በመቶ በላይ ያለው ዋናው ግርዶሽ ግን ከምዕራብ ኢትዮጵያ አንስቶ እስከ ሰሜን ምሥራቅ ኢትዮጵያ በሚገኝ ስፍራ ጎልቶ እንደታየ አስታውቋል፡፡  ቀለበታዊ የፀሐይ ግርዶሽ በላሊበላ የሚከሰተው ከ400 ዓመታት በኋላ መሆኑን የዘርፉን ተመራማሪዎች አመልክተዋል።  ይህን የፀሃይ ግርዶሽ ለመመልከት ከዓለም ላሊበላ አመቺ ስፍራ የነበረ በመሆኑ በ10 ሺዎች የሚቆጠሩ  ተመራማሪዎች እና ጎብኚዎች ቀደም ብለው ወደ ኢትዮጵያ ለመምጣት የተመዘገቡ ቢሆንም፥ በኮቪድ-19 ወረርሽኝ ምክንያት መምጣት አለመቻላቸውም ተጠቁሟል ።  በዓለም አቀፍ ደረጃ ለ6 ሠዓታት የሚቆየው ይህ ቀለበታማ የፀሃይ ግርዶሹ መነሻውን ከማእከላዊ ኮንጎ በማድረግ በማዕከላዊ አፍሪካ፣ ሱዳን እና ደቡብ ሱዳን እንዲሁም ኤርትራ ተስተውሏል።  እንደ አልጀዚራ ዘገባ ከሆነ በመካከለኛ ምስራቅ አገራት እንዲሁም ህንድና ቻይናም ተመሳሳይ ክስተት ተስተውሏል።  የፀሃይ ግርዶሽ የሚከሰተው ጨረቃ ፣ ፀሐይና በምድር ትይዩ በሚሆኑበት አጋጣሚ እንደሆነ የዘርፉ ምሁራን ይናገራሉ። ጨረቃ ከመሬት በሚኖራት የርቀት ምጣኔ መሰረትም የግርዶሹ አይነት የሚወሰን ይሆናል። ይህንንም ተከትሎም ቀለበታማ የፀሃይ ግርዶሽ ሊከሰት ችሏል።  የኢትዮጵያ ስፔስ ሳይንስና ቴክኖሎጂ ኢንስቲትዩት መረጃ እንደሚያመለክተው ቀለበታማ የፀሃይ ግርዶሽ ከ18 ዓመታት በኋላ የሚከሰት ሲሆን ፣ ሙሉ የፀሐይ ግርዶሽ ደግሞ ከ146 ዓመታት በኋላ ይከሰታል። አዲስ ዘመን ሰኔ 15/2012 በጋዜጣው ሪፖርተር